Selfmoord-helper: Dit sal fantasties wees, sê man in boodskapArgieffoto Die 18-jarige man van die deelstaat Utah in die VSA wat daarvan beskuldig word dat hy ŉ vriendin help selfmoord pleeg en dit toe verfilm het, het na bewering aan ŉ vriend in ŉ SMS-boodskap gesê dit sal wees soos “om skotvry daarvan af te kom”. Tyerell Przybycien is aangekla van moord en die skending van ŉ lyk. Hy het Donderdag die eerste keer weens die voorval in die hof verskyn waar ŉ regter sy borgtog van $20 000 (ongeveer R260 000) na $500 000 (ongeveer R6 600 000) verhoog het. Volgens die verslag het Przybycien al die items gekoop waarmee sy vriendin (16) haar gehang het, voor hy haar selfmoord verfilm het. Volgens getuienisse het hy aanvanklik eers in ŉ SMS-boodskap aan ŉ vriend gevra wat ŉ mens moet doen wanneer iemand wil selfmoord pleeg. Die antwoord was: “Oortuig hulle om dit nie te doen nie.” Przybycien word egter daarvan beskuldig dat hy haar geensins probeer oorreed het nie, maar in dieselfde boodskapreeks gesê het hy wil haar help doodmaak, “want dit sal fantasties wees”. Die aanklaer, Chad Grunander, het verder in die hof gesê kinderpornografie is ook in die beskuldigde se besit gevind, hoewel dit nie beelde van die oorledene was nie. Die 18-jarige verskyn weer oor ŉ week in die hof. Bron: CBS